Ach Bäri, du liebleche Verträter vo der weiche, schöne Site vom Läbe, mi Retter, mi Rückhaut, mi Troscht,du mi chnopföigelig Schnügu-Knuffel-Bäreler! Rett mi us däm ganze Seich! Bewahr mini chlyni heili Wäut, la mi no uf ds Guete hoffe, bewahr das chlyne Räschteli Schönheit u d Liebi. Bäri, üsi Wunderwaffe  gäge ds Böse u d Depression, d Inflation u d Konfusion - üse Haut. O Brombär, Himbär, Heidu-Stachu u Gummibär, üse Hort vo Sicherheit u Wermi. Irgendwo bruuche mer dä Gägepou zu au däm, wo üs Tag für Tag dürehudlet im Läbe. Sozsäge e Bäri gäge d Lääri. U itz hani grad no gläse, dass i gwüssnige modische Ambiente Plüschohre der auerletscht Schrei sige. Es sig hipp - wider Nacheluege im aute Dix - gits i mim Dix nid. Hipp Bébénahrig hets mau ggä oder gits vilech geng no - chönnt das e Aasatz zum Verständnis  sy??